Cuneiform Tablet CCT 2 22 (BM 113306)
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
a-na ma-nu-um-ki-a-šùr i-na-a ù DUG-a-šùr qí-bi-ma um-ma ú-ṣur-ša-a-šùr-ma i-na lu-qú-tim ša šé-ep en-na-nim lu AN.NA lu TÚG.ḪI.A ta-dí-na ù KÙ.BABBAR ša-mu-tim ku-un-kà-ma šé-bi-lá-nim TÚG.ḪI.A ù ANŠE ša iš-tù ni-iḫ-ri-a a-mu-ra-am-e-nam ú-šé-bi₄-lá-ku-nu-tí-ni ší-im-šu-nu lu ša-li-iṭ lu-qú-tám i-<gap>-<gap> i-a-tí ša ba-ri-ni ma-lá ku-ta-nu ù ANŠE.ḪI.A iz-ku-ú-ni té-er-ta-ak-nu li-li-kam lu ṣa-ta-áb-tám ù šu-ma a-na KÙ.BABBAR ta-ú-ra-at a-na i-na-a ù i-a-tí šé-bi₄-lá-nim a-šu-mì šu-ku-bi₄-im ṭup-pá-am ša a-lim{ki} al-qé ša i-na mì-ma i-šu-ú-ni ki-ma a-wa-at na-ru-a-im i-na-sá be-tí-a KÙ.BABBAR lá i-lá-qé-ú ṭup-pu-um ša a-lim{ki} da-nu-um a-ma-kam i-ba-ší áš-ta-na-me-ma É-bé-tí ša šu-ku-bi₄-im a-na ḫu-bu-ul me-er-e šu-ku-bi₄-im ma-ma-an iš-a-am ṭup-pá-am al-qé ša ma-ma-an É-be-tí-šu a-na ḫu-bu-ul me-er-e šu-ku-bi₄-im iš-ú-mu ú-ta-ar lá ša ú-ta-i-ru i-ša-ri-iq-šu-um ṭup-pá-am ša a-lim{ki} da-na-am ú-kà-al a-ma-kam a-na ša-i-im É-be-tí a-wa-tám id-a ṭup-pá-am ša a-lim{ki} a-dí 5 u₄-me-e ú-ša-ak-ša-da-ku-nu 1 ma-na KÙ.BABBAR PUZUR₄-sú-en₆ DUMU i-ša-a i-na ḫa-ḫi-im ḫa-bu-lam en-na-nim áš-pu-ur um-ma a-nu-ku-ma ṭup-pu-šu šé-li-ma a-wi-lam lu-ša-áš-qí-il₅ a-ma-kam en-na-na-am ša-lá-ma šu-ma ṭup-pu-um iš-tí-šu i-ba-ší ṭup-pá-am li-dí-na-ku-nu-tí šu-ma i-na ḫa-ḫi-im ṭup-pá-am e-zi-ib té-er-ta-ak-nu ù té-er-tù-šu šu a pá-ni-a li-li-kam ṭup-pá-am a-šar e-zi-bu ṭup-pá-am lá-al-qé-ma a-wi-lam KÙ.BABBAR lu-ša-áš-qí-il₅